Man en seun sterf in Orange Farm-brandArgieffoto ŉ 60-jarige man en 14-jarige seun is vroeg Sondagoggend dood toe ŉ brand in hul informele huis in Orange Farm in Gauteng uitgebreek het. “Al twee het in die huis verkool,” het Robert Mulaudzi, woordvoerder van die Johannesburgse nooddienste, gesê. “Dit wil voorkom of hulle hul bewussyn weens rookinaseming verloor voor hulle gesterf het.” Die oorsaak van die brand is nie bekend nie. “Nooddiensbeamptes is ontbied om die betrokke gesin by te staan. Dit is die derde brandvoorval in Johannesburg tydens hierdie koue naweek,” het Mulaudzi bygevoeg. Twee informele huise in Diepsloot is ook afgebrand, maar niemand is beseer nie. -SAPA